โต้งปลอบใจ ขึ้นเงินเดือนขรก.ได้หมด
&#8220;กิตติรัตน์&#8221; ปลอบใจข้าราชการที่ไม่ได้ปรับค่าตอบแทนอย่าใจร้อนรัฐบาลขยายออกไปแน่
22 ก.ย. 2554

“กิตติรัตน์” ปลอบใจข้าราชการที่ไม่ได้ปรับค่าตอบแทนอย่าใจร้อนรัฐบาลขยายออกไปแน่ 
นายกิตติรัตน์ ณ ระนอง รองนายกรัฐมนตรี และ รมว.พาณิชย์ เปิดเผยว่า การปรับเพิ่มค่าตอบแทนข้าราชการที่จบปริญญาตรีเป็น 1.5 หมื่นบาท ที่จะมีผลวันที่ 1 ม.ค. 2555 และบริษัทขนาดใหญ่ที่จะปรับเพิ่มค่าจ้างเป็น 300 บาทต่อวัน จะสร้างกำลังซื้อในประเทศที่มีคุณภาพ และโดยส่วนตัวเชื่อว่านักธุรกิจไม่ได้กลัวว่าค่าจ้างจะถูกหรือแพง แต่กลัวว่าเมื่อให้ค่าตอบแทนเพิ่มจะคุ้มค่ากับประสิทธิภาพการทำงานหรือไม่มากกว่า
นายกิตติรัตน์ กล่าวว่า หากรัฐบาลไม่เริ่มต้นด้วยการปรับเพิ่มค่าตอบแทนข้าราชการระดับปริญญาตรี คงไม่มีคนตั้งคำถามว่าผู้ที่จบการศึกษาระดับอาชีวะหรือคนที่จบปริญญาโท ปริญาเอกจะได้รับค่าตอบแทนเพิ่มหรือไม่ ส่วนข้าราชการที่รู้สึกไม่พอใจที่ไม่ได้ประโยชน์ในรอบนี้ ก็ตอบว่าตรงนี้เป็นจุดเริ่มต้นก่อนที่จะขยายต่อไป ขอให้ข้าราชการอย่าเพิ่งใจร้อน
“รัฐบาลได้เริ่มปรับค่าตอบแทนข้าราชการวันที่ 1 ม.ค. 2555 และบริษัทใหญ่ก็ทำแล้วด้วย ไม่ว่าคณะกรรมการไตรภาคีจะตัดสินใจอย่างไร” นายกิตติรัตน์ กล่าว 
นายกิตติรัตน์ กล่าวว่า รัฐบาลไม่ได้สร้างประชานิยมรายกลุ่ม เช่น ค่าจ้างขั้นต่ำจะไปเอาใจคนจนเมืองหรือไม่ ราคาข้าวเปลือกขั้นต่ำกำลังเอาใจชาวนา นโยบายบ้านหลังแรกกำลังเอาใจคนจำนวนหนึ่งหรือทำให้เศรษฐีบ้านจัดสรรรวยขึ้น นโยบายลดภาษีนิติบุคคลเป็นนโยบายบรรษัทนิยมหรือไม่ ซึ่งทั้งหมดที่ทำเพื่อเปลี่ยนสมดุลประเทศไทย